Ľudovít Kubáni

**Ľudovít Kubáni** (staršie: Kubányi; pseudonym **Hladovanský**) (* 16. október 1830, Slovenské Zahorany – † 30. november 1869, Rimavské Brezovo) bol slovenský básnik, prozaik, literárny kritik a dramatik.

## Životopis
Narodil sa v učiteľskej rodine Samuela Kubániho a jeho manželky Barbory rod. Droppovej. Detstvo prežil v Drienčanoch. Vzdelanie získaval v Poprade, Miškovci, Ožďanoch, neskôr pokračoval na škole v Levoči. Než sa mohol pustiť do ďalšieho vzdelávania, musel si najprv zohnať prostriedky na štúdium, a tak začal pracovať. Najprv bol úradníkom sklenenej huty v Zlatne (teraz České Brezovo), neskôr na slúžnovskom úrade v Rimavskom Brezove a Rimavskej Sobote. V tomto období sa stretával s viacerými slovenskými spisovateľmi a kultúrnymi či politickými činiteľmi, ako boli Pavol Dobšinský, Štefan Marko Daxner alebo Ján Botto. Vydával rukopisný časopis *[[Hodiny zábavy]]* a prispieval do ďalších časopisov. V roku 1855 sa stal notárom v Bátke, o rok neskôr sa stal slúžnym v Rimavskom Brezove a o niečo neskôr v Rožňave. V roku 1867 ostal bez práce a so svojou početnou rodinou bol odkázaný na pomoc dobrodincov, až napokon získal miesto v advokátskej kancelárii. Nečakane tragicky zomrel pri hre v karty, keď ho pichol priamo do srdca spoluhráč, jeho švagor a krstný otec jeho detí, evanjelický farár, Andrej Antalík.

## Tvorba
Jeho literárne začiatky sa datujú do obdobia jeho štúdií v Levoči. Hlavným motívom jeho diel je dezilúzia a prevaha skúseností nad citmi a vôľou človeka. Snažil sa tiež o potláčanie sentimentálnych prvkov. Námetom pre jeho diela sú revolučný rok 1848, memorandum národa slovenského, pôsobenie a myšlienky Štúrovcov, ale tiež národnostné otázky, otázky národnej slobody a historické udalosti či postavy. Typický je pre neho obraz básnika ako žobráka, človeka z okraja spoločnosti. V próze sa väčšinou objavujú aj autobiografické črty. Jeho tvorba je prechod medzi romantizmom a realizmom. Písal poéziu a krátku prózu.

## Dielo
* 1855 – *Blíženci*, poviedka (len rukopis)
* 1860 – *Hlad a láska*, svätojánske dobrodružstvo
* 1860 – *Čierne a biele šaty*, tragikomická črta
* 1860 – *Mendík*, poviedka – sú v nej romantické aj realistické prvky. Vystupujú v nej tri spoločenské vrstvy: inteligencia (Šípik, Šípiková), chudoba (Sidónia, Kubáni, Gašpar), remeselník (Volovec). Mendíkovia sú chlapci, ktorý pracovali v učiteľských alebo farárskych rodinách, starali sa o domácnosti, ale dostali vzdelanie.
* 1861 – *Pseudo-Zamojski*, kriminálna epizóda
* 1861 – *Drahým priateľom Makovickému a Nemessáyimu*, adresná poézia
* 1862 – *Apoteózis rumov*
* 1862 – *Deň 6. a 7. junia roku 1861 v Turčianskom Sv. Martine*, alegorická báseň
* 1868 – *Traja sokoli*, veršovaná dráma (vyšla až v roku 1905)
* 1869 – *Radziwillovna*, kráľovná poľská, veršovaná povesť
* 1870 – *Emigranti*, turistické dobrodružstvo
* 1872 – *Valgatha*, historická povesť, najrozsiahlejšie dielo (nedokončené, známa je len prvá časť)
* 1873 – *Suplikant*, poviedka

## Externé odkazy
* Plné texty diel Ľ. Kubániho
* Záznam o narodení a krste v matrike záznam číslo 12 - evanjelická farnosť Nižný Skálnik; pokrstený ako Ludovicus Samuel Hawel Kubányi

Kategória:Slovenskí spisovatelia
Kategória:Slovenskí básnici 
Kategória:Osobnosti z Horných Zahorian
Kategória:Slovenskí prozaici
Kategória:Slovenskí literárni kritici
Kategória:Slovenskí dramatici